
			Acostant-nos a Mar i cel

			Mar i cel narra la història d’amor impossible entre un pirata sar-raí i la jove cristiana que ha capturat en el darrer abordatge. Succeeix en ple segle XVII, en un vaixell que els porta cap a Alger. 

			Tots dos comparteixen una infantesa terrible i una història de solitud colpidora. En Saïd, amb solament sis anys, va presenciar l’assassinat de la seva mare quan els estaven dester-rant cap al nord d’Àfrica. La Blanca, als quatre anys, després que morís la seva mare, fou tancada per a tota la vida en un convent.

			Els personatges que els envolten esdevenen testimonis absolutament consternats d’aquest amor impossible. Alguns intenten ajudar-los; d’altres es converteixen en els instruments de la fatalitat. En Saïd coneix el seu futur incert. Ell és qui resumeix en poques paraules la situació: ell és el mar i ella, el cel, que només es troben a l’horitzó, una quimera que pot simbolitzar la mort.

			En aquesta història es tracta un tema recurrent en Guimerà (que va viure personalment): el mestissatge i el xoc entre dues cultures diferents, que, en aquest cas, és materialitzat pel cristianisme i l’islam.

			Mar i cel és una de les obres de teatre de Guimerà, escrita en vers, que tanca l’etapa inicial del dramaturg, la de les tragèdies romàntiques. Guimerà la va escriure seguint el solc del romanticisme històric que havia triomfat en els darrers anys a Europa. Així, la història d’amor té com a context l’expulsió dels moriscos de la península Ibèrica, després del 1600, quan molts d’ells van ser desterrats al nord d’Àfrica i van dedicar-se a la pirateria.

			Malgrat que aquesta obra, que li va obrir les portes del premi Nobel (que alguns es van cuidar de tancar), encara no mostra la màxima plenitud de l’escriptor, ja té tots els elements que deixen clara la seva vàlua. Els personatges principals exhibeixen un perfil psicològic complex i estan immersos en un context coral que fa de contrapunt a la història, en la qual el destí s’abraona inexorable sobre els protagonistes.

			Mar i cel va tenir un èxit immediat. Fou traduïda a vuit idiomes i atorgà a Àngel Guimerà una dimensió internacional que no havia assolit cap altre escriptor català modern.

			 Aquesta edició

			L’obra que presentem en aquesta col·lecció no és el text complet, sinó una versió reduïda de l’original, pensada per ser llegida de manera individual o en grup —com a teatre llegit a classe— per alumnes de secundària. A més, és escrita en prosa per facilitar-ne la lectura.

			No n’hem eliminat cap seqüència fonamental; només ens hem limitat a simplificar les escenes. D’altra banda, amb la finalitat de fer-la més accessible als alumnes, hem afegit al principi de cada escena un breu resum del seu contingut argumental, que en l’original, òbviament, no hi és.

			PERSONATGES

			BLANCA: novícia cristiana, filla de don Carles.

			SAÏD: capità pirata.

			CARLES: pare de la Blanca, comandant de la milícia al servei del rei.

			FERRAN: capità del vaixell cristià abordat, cosí de la Blanca i nebot de don Carles.

			JOANOT: pirata renegat, que va fugir a Alger perseguit per la Inquisició.

			HASSÈN: pirata que protegeix en Saïd i que li és fidel.

			MALEK: segon de bord; ha estat destituït i vol prendre el lloc a en Saïd.

			OSMAN: pirata enamorat.

			MAHOMET: pirata. 

			GUILLEM: soldat de la milícia de don Carles.

			ROC: mariner català sota les ordres d’en Ferran.

			PIRATES, MARINERS, SOLDATS, ETC.

		

	
		
			PRIMER ACTE

			ESCENA I

			Any 1639. Som a la cambra principal d’un vaixell pirata. El pal major travessa la cambra i al fons hi ha la porta d’una cabina i les escales que pugen cap a coberta. A una banda de la cambra hi ha una taula i uns tamborets on els pirates sarraïns1 estan atrafegats netejant armes. A l’altra banda es pot veure una llitera on jeu el capità sarraí, en Saïd, ferit a la batalla.

			Els pirates estan contents. Acaben d’abordar un vaixell cristià i n’han obtingut un botí substanciós. Entre bromes i pulla2 netegen les armes que han pres als cristians i les pengen en uns ganxos de la paret, a tocar d’unes cadenes amb grapes i eines d’abordatge. Al costat de la llitera, en Hassèn mostra el seu enuig perquè el soroll podria destorbar el capità. Però quan l’Osman parla del seu amor per una noia d’Alger,3 en Saïd sembla reviure i es mostra sorprenentment generós.

			MAHOMET: Té, penja-la. Ja està.

			OSMAN: De cap manera! Aquesta espasa encara és plena de sang!

			Torna l’arma a en MAHOMET i sense voler dóna un cop a en JOANOT, que estava assegut recolzat a la taula. En JOANOT se sobresalta com si el despertessin.

			OSMAN (a en JOANOT): Aparta’t!

			MAHOMET: A veure? És sang de l’altra nit. Altres combats la netejaran. Pensa que la sang amb sang es treu.

			OSMAN (somniador, mirant per la finestra): T’hi has fixat, Mahomet? El vaixell llisca per damunt de les ones com un dofí. La tramuntana no para de bufar. Si continua així, arribarem a Alger abans de quatre dies.

			MAHOMET: Això si ho vol el capità.

			OSMAN: Que no n’ha tingut prou amb el vaixell cristià que sortia de Mallorca? No n’hi ha gaires com aquest!

			MAHOMET: Per què rondines? Que potser estàs cansat de tant treballar? No seria millor capturar dos vaixells en comptes d’un?

			HASSÈN (impacient): Que el capità reposa! Si el desperteu, us llanço de cap a mar!

			OSMAN (a en MAHOMET): Parla baix.

			Continuen conversant en veu baixa.

			HASSÈN (a part): Maleïts!

			JOANOT (a part, amb una gran tristesa): Si la meva ànima fos com la seva… Ells són feliços i jo també ho seria si pogués oblidar. Però com es fa per oblidar?

			OSMAN: Hassèn!

			HASSÈN (poc amable): Què vols?

			OSMAN: El capità encara té febre?

			HASSÈN: No, ja no en té, però igualment li convé fer repòs.

			OSMAN: I la ferida?

			HASSÈN: Per sort no va ser res.

			MAHOMET: Algú sap què li va passar?

			HASSÈN (satisfet de si mateix): Jo us ho puc dir. Era al seu costat.

			OSMAN: El gos mai no deixa el seu amo.

			HASSÈN: Tanca la boca! Jo era amb en Saïd quan va ordenar que sonés el corn d’abordatge. Vaig agafar amb força la destral i em vaig preparar per seguir-lo. El capità, com sempre, va llançar-se el primer dins del vaixell enemic. Jo al darrere; tots dos disposats a lluitar. De cop, una espasa cristiana es va alçar contra ell. Sense pensar-s’ho dues vegades, la meva destral va volar pels aires, segura, assassina, destinada a esberlar el cap de l’enemic com si fos una síndria. I així va ser com en Saïd es va lliurar d’una mort segura i va rebre només un cop al braç, donat per un mort en caure.

			OSMAN: Si l’Ismul no hagués mort…!

			HASSÈN: Ell sí que en sabia, de curar!

			MAHOMET (rient): Ara que curi taurons!

			OSMAN: Vaig veure com el partien en dos trossos.

			MAHOMET (rient): I mort encara era més lleig!

			OSMAN: Jo ho sento per en Saïd!

			HASSÈN: La cristiana el cura per força.

			MAHOMET: Si m’haguessin de curar aquelles mans tan fines, jo mateix m’hauria deixat punxar!

			HASSÈN (suspicaç): Les dones capturades al mar, com que són per a l’harem, en Saïd ni se les mira!

			OSMAN: I diuen que anava per monja!

			MAHOMET (rient): Sí, doncs ara…

			OSMAN: Mira quin punyal! Té l’empunyadura en forma de creu!

			MAHOMET: És un punyal cristià. Vés amb compte amb la fulla que, fins i tot quieta, talla. Jo sóc vell, però en tota la meva vida de pirata mai no he vist un botí com el d’ahir. Primer la noia, que no és nostra, sinó de l’harem. Després el vellot, el seu pare, que és ric i podrà pagar un bon rescat per la seva persona. I també el capità cristià, la càrrega, la tripulació…

			OSMAN: Quants presos hi ha?

			HASSÈN: Vint-i-vuit pel cap baix.

			MAHOMET: Jo diria que en traurem quinze mil monedes d’or com a mínim.

			OSMAN: Quinze mil! Ah, si fossin meves… Què dic, quinze mil? Si tan sols tingués mil monedes d’or.

			MAHOMET: Mai no fan nosa.

			En SAÏD es desperta i escolta atent la conversa dels PIRATES.

			OSMAN: Tu, a la teva edat, què en faries?

			MAHOMET: Jo? Doncs tenir-les!

			OSMAN (burleta): Psssss! Tenir-les!

			HASSÈN: Què en faries tu, Osman?

			OSMAN: Donar-les. Si tingués mil monedes d’or i els peus en terra ferma, seria l’home més feliç del món. Allà a Alger hi ha una dona que m’estima. Jo sóc pobre. El seu pare és ric. Però si tingués mil monedes ella ja seria meva.

			MAHOMET: Roba-la si no les tens.

			OSMAN: Això mai!

			MAHOMET (rient): Et passes el dia robant i ara tens escrúpols per prendre una noia?

			En MAHOMET i en HASSÈN riuen.

			OSMAN: Què en sabeu vosaltres, d’estimar? Ella m’estima, però també estima la seva família. Si jo la robés, li partiria el cor

